চোখের সামনে খুন, ধর্ষন,লুন্ঠন হতে দেখে চুপ থাকাটি নিতান্তই পশুর কাজ, মানুষের নয়। সেটি সম্ভব হয় মানুষ যখন বিবেকশূণ্য হয়। হত্যা, লুটতরাজ, বলাৎকালের নিন্দা করার জন্য বেশী মানবিক গুণ লাগে না। বহু নিরক্ষর শিশুরও সে গুণ থাকে। প্রশ্ন হলো, বাংলাদেশের প্রথম সারির বুদ্ধিজীবীদের বিবেকের সে বল কতটুকু? সে প্রমাণও কি কম? উদাহরন দেয়া যাক। ঢাকা বিশ্ববিদ্যালয়ের ইংরেজী বিভাগের প্রফেসর এবং পরবর্তীতে ভিসি ছিলেন জনাব ড. সাজ্জাদ হোসাইন। তাকে ১৬ই ডিসেম্বরের পর মুক্তিবাহিনীর লোকেরা বাসা থেকে ধরে নিয়ে নির্মম ভাবে দৈহিক ভাবে নির্যাতন করে এবং নির্যাতন শেষে মৃত মনে করে রাস্তায় ফেলে যায়। জনাব সাজ্জাদ সাহেবের দেহে আঘাতের মাত্রা এতটাই গুরুতর ছিল যে জীবনের শেষ দিন পর্যন্ত ব্যথায় কষ্ট পেয়েছেন। অথচ সে প্রসঙ্গটি ঢাকা বিশ্ববিদ্যালয়ের আরেক প্রফেসর জনাব সিরাজুল ইসলাম চৌধুরী উল্লেখ করেছেন এ ভাষায়: “মুক্তিবাহিনীর ছেলারা তাঁকে ধরে নিয়ে গিয়েছিল, অত্তুৎসাহী কয়েকজন তাঁকে লাঞ্ছিত করেছিল, তিনি রক্ষা পেয়েছিলেন ভারতীয় বাহিনীর হস্তক্ষেপে,যারা তাঁকে ঢাকা কারাগারে কেন্দ্রীয় কারাগারে নিয়ে পৌছে দিয়েছিল।” –(সিরাজুল ইসলাম চৌধুরি, ২০০৮)। মুক্তিবাহিনীর এমন সদস্যরাই একই রূপ অত্যাচার শেষে মৃত জ্ঞান করে রাস্তার পাশে ফেলে যায় ঢাকা বিশ্ববিদ্যালয়ের আরেক শিক্ষক ড.হাসান জামানকে। তবে প্রাণে বাঁচেননি প্রখ্যাত পার্লামেন্টেরীয়ান এবং পাকিস্তান সরকারের এককালের কেন্দ্রীয় মন্ত্রি জনাব মৌলবী ফরিদ আহমদ। তারা ঢাকা বিশ্ববিদ্যালয়ের ইকবাল হলে তাঁকে নির্মম ভাবে হত্যা করে। মৌলবী ফরিদ আহমদের মত মুক্তিবাহিনীর নির্যাতন থেকে বাঁচেননি হাজার হাজার আলেম, রাজনৈতিক কর্মী ও ছাত্র যারা একাত্তরে অখন্ড পাকিস্তানের পক্ষে ছিলেন। এরূপ প্রতিটি হত্যা ও নির্যাতনের ঘটনাই ছিল অতি নির্মম ও লোমহর্ষক। এমন অমানবিক অত্যাচারের নিন্দা করার সামর্থ অর্জনে বড় মাপের মানবিক হওয়ার জন্য প্রয়োজন পড়ে না। কিন্তু সে পরিচয় দিতে পারেননি জনাব সিরাজুল ইসলাম চৌধুরি। পারেননি অন্যান্য বাঙালী বুদ্ধিজীবী বা শিক্ষকেরাও। খুনি ও নির্যাতকারিদের পশুসুলভ সে আচরণকে জনাব সিরাজুল ইসলাম চৌধুরি নিন্দা না করে বলেছেন মুক্তিবাহিনীর কয়েকজন অত্তুৎসাহীর কান্ড। দৈহিক নির্যাতনের যে মারাত্মক ঘটনাটি ঘটলো তাতে সাজ্জাদ সাহেবের প্রাণে বাঁচার সম্ভাবনা ছিল সামান্যই, বেঁচেছিলেন নিতান্তই মহান আল্লাহতায়ালার মেহেরবাণীতে। সে ঘটনাকে “জনাব সাজ্জাদ সাহেব কয়েকজন অত্তুৎসাহীর হাতে লাঞ্ছিত হয়েছেন” বলে তার ভয়াবহতাকে সাধারণ পাঠকের কাছে সামান্য ঘটনা রূপে পেশ করার চেষ্ঠা করেছেন। আওয়ামী লীগের ক্যাডার এবং মুক্তিবাহিনীর সদস্যারা একাত্তরে যে অসংখ্য নৃশংস ও বর্বর ঘটনাগুলো ঘটালো, বাঙালী বুদ্ধিজীবীগণ সেসব গুরুতর অপরাধগুলোর উপর সুগারকোট লাগিয়েছেন। একই ভাবে তারা সুগারকোট লাগিয়েছেন ভারতীয় লুন্ঠনের উপর -যা উপহার দিয়েছিল বাংলাদেশের ইতিহাসে অতি ভয়ানক একটি দুর্ভিক্ষকে। অতীতে যে শুধু গণহত্যা হয়েছে তাই নয়। গণতন্ত্র হত্যা হয়েছে, হরণ করা হয়েছে বাকস্বাধীনতা। বন্দ্ধ করা হয়েছে সকল পত্র পত্রিকা। লুটতরাজ হয়েছে জনগণের সম্পদ। দেশে আজও দুর্বৃত্তদের থাবা সর্বত্র বিস্তৃত। একাত্তরে তারা যেভাব বিহারীদের বাড়ী-ঘর ও দোকন দখল করেছিল, এখন একই ভাবে চলছে সরকারি জমিদখল, নদী দখল, বনদখল,টেন্ডারদখল ও রাস্তার সরকারি গাছ দখলের কাজ। রাজপথে লগি-বৈঠা নিয়ে নিরীহ মানুষ হত্যা যেমন হয়েছে, যাত্রি ভর্তি বাসে তেমনি আগুনও দেয়া হয়েছে। চলছে প্রচন্ড ফ্যাসীবাদ। কিন্তু তা নিয়েই বা বুদ্ধিজীবীদের মাঝে কোথায় আলোচনা? লেখা হয়েছে ক’খানা বই? ফলে বুদ্ধিবৃত্তিতে যে এখনও সুনীতি ও বিবেকবোধ বেঁচে আছে সে প্রমাণ কৈ?